
BIROUL PERMANENT 

AL

CAMEREI DEPUTAȚILOR
Vă înaintăm, alăturat, raportul comun asupra proiectului de Lege pentru aprobarea Ordonanței de urgență a  Guvernului nr.  41/2013 privind reglementarea unor măsuri financiare, trimis cu adresa Biroului Permanent al Camerei Deputaților nr. PLx.235 din 25 iunie 2013, Comisiei pentru buget, finanţe şi bănci şi Comisiei pentru administraţie publică, amenajarea teritoriului şi echilibru ecologic, pentru dezbatere în fond, în procedură de urgenţă, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,
Gheorghe DRAGOMIR
	PREŞEDINTE,
Marin ALMĂJANU

RAPORT COMUN
asupra proiectului de Lege pentru aprobarea Ordonanței de urgență a  

Guvernului nr.  41/2013 privind reglementarea unor măsuri financiare
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget, finanţe şi bănci şi Comisia pentru administraţie publică, amenajarea teritoriului şi echilibru ecologic au fost sesizate, în procedură de urgenţă, spre dezbatere în fond, cu proiectul de Lege pentru aprobarea Ordonanței de urgență a  Guvernului nr.  41/2013 privind reglementarea unor măsuri financiare, trimis cu adresa nr. PLx.235 din 25 iunie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 17 iunie 2013.

Consiliul Legislativ, prin avizul nr. 390 din 15 mai 2013, a avizat favorabil iniţiativa legislativă.
În raport cu obiectul şi conţinutul său, iniţiativa legislativă face parte din categoria legilor ordinare.           
Iniţiativa legislativă supusă dezbaterii  are ca obiect de reglementare majorarea plafonului prevăzut pentru acoperirea cererilor de împrumut formulate de unităţile administrativ teritoriale pentru achitarea arieratelor de la 680 milioane lei la 800 milioane lei.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia pentru administraţie publică, amenajarea teritoriului şi echilibru ecologic au examinat proiectul de Lege, în şedinţe separate.

Astfel,  Comisia pentru administraţie publică, amenajarea teritoriului şi echilibru ecologic a examinat proiectul de lege în şedinţa din 3 septembrie 2013, iar Comisia pentru buget, finanţe şi bănci în şedinţa din ziua de 10 septembrie 2013. 
La dezbaterile Comisiei pentru administraţie publică, amenajarea teritoriului şi echilibru ecologic a participat, în conformitate cu prevederilor art.54 şi 55 din Regulamentul Camerei Deputaţilor, republicat, domnul Laurenţiu Andrei – director general adjunct în cadrul Ministerului Finanțelor Publice, iar la cele ale Comisiei pentru buget, finanţe şi bănci domnul Enache Jiru - secretar de stat în cadrul aceluiaşi minister.
Din total de 33 membri ai Comisiei pentru administraţie publică, amenajarea teritoriului şi echilibru ecologic, au participat la dezbateri 30 deputaţi, iar la Comisia pentru buget, finanţe şi bănci au participat 29 deputaţi din totalul de 32 de membri.
În urma dezbaterilor, membrii celor două Comisii au hotărât, cu majoritate de voturi, supunerea spre dezbaterea şi adoptarea Plenului Camerei Deputaţilor a proiectului de Lege pentru aprobarea Ordonanței de urgență a  Guvernului nr.  41/2013 privind reglementarea unor măsuri financiare, în forma adoptată de Senat.
	PREŞEDINTE,

Gheorghe DRAGOMIR
	PREŞEDINTE,

Marin ALMĂJANU

	SECRETAR,

Mihai Aurel DONŢU
	SECRETAR,

Ion – Marcel CIOLACU

